73-jarige stapper week ná verdwyning gevindDie pamflet wat uitgedeel is tydens die soektog na die 73-jarige Eugene Jo. (Foto: Los Angeles County Sheriff’s Department via AP) ŉ Stapper wat vermis geraak het in die berge noord van Los Angeles in die VSA is Saterdag, ŉ week ná sy verdwyning, gevind. Volgens owerhede het die 73-jarige Eugene Jo oorleef deur water uit ŉ spruit te drink, hoewel hy dae lank niks geëet het nie. Meer as 70 mense was Saterdag in die berge om na Jo te soek. Hy het op 22 Junie saam met ŉ groep na die piek van berg Waterman geklim toe hy op ŉ manier van die groep geskei is. Hy was sedertdien vermis, tot ŉ helikopter se bemanning hom Saterdag in ŉ kloof in die San Gabriel-berge opgemerk het. Die kloof was glo ŉ hele ent weg van die oorspronklike roete waarop die groep gestap het. Die helikopter het Jo uit die kloof gered en na veiligheid gelig. Hy is daarna na ŉ hospitaal geneem om ondersoek te word, maar volgens owerhede het hy geen ernstige beserings opgedoen nie. Die Montrose‑soek-en-reddingspan het getwiet Jo kon “loop en praat” hoewel hy vir minstens vyf dae niks geëet het nie. Temperature in die berge was genadiglik matig in die week wat hy vermis was.